Ett av Trondheims to høydepunkter innen vin | Reidars vin- og mjødblogg
Ett av Trondheims to høydepunkter innen vin
tags: Østerrike, Trondheim, vinpuls
© Mist | Dreamstime.com
Mandag 26. april er det virkelig noe å glede seg til når det gjelder vin i Trondheim. Adresseavisen har i flere år arrangert Vinpuls på Royal Garden Hotell i Trondheim. Vinpuls arrangeres to ganger i året og kalles Vår-VinPuls og Høst-VinPuls.
Denne gangen er spesialtemaet Østerrike. Dette blir svært interessant og jeg har gledet meg til dette hele vinteren. I tillegg til å ha mulighet for å smake 5-600 viner fra 30 av Norges vinimportører kan man delta på 6 vinseminar i 3 parallelle sesjoner.
På årets seminar vil jeg delta på Heidi Schröck – Østerrike. Hun skal presentere det beste man kan få av vin fra Østerrike. Hun har også tilnavnet dronningen av søte dessertviner. Dette blir det sikkert mersmak av. Det andre seminaret er Italia – Antinori. Dette vinhuset ble etablert allerede i 1385. Vinhusets mest kjente vin er Tignanello. Jeg håper de har tatt med noen smaksprøver av denne 😉
Det blir mye å smake, spytte ut og notere i løpet av denne intensive dagen som strekker seg fra kl.16.00 til kl.21.00. Kanskje jeg finner noe interessant? Vi får vente og se…